Covid-19-statistieke: Positiwiteitskoers effens laerArgieffoto ter illustrasie. (Foto: GCIS) Die persentasie Suid-Afrikaners wat Sondag positief getoets het vir Covid-19 (19,5%), is effens laer as die gemiddeld van 22,9% wat die afgelope week aangeteken is. Nietemin het 6 375 mense Sondag positief getoets vir Covid-19, wat beteken dat 3 921 633 mense in Suid-Afrika nou al positief getoets het vir die virus. Wat nuwe gevalle betref is die meeste in Gauteng (2 190) en die Wes-Kaap (1 470) aangeteken. Limpopo het slegs 55 nuwe gevalle van Covid-19 aangeteken, wat 1% van die gevalle landwyd uitmaak. Gauteng is tans die episentrum van die virus, met meer as 13 000 mense in dié provinsie wat nou Covid-19 onder lede het. Ses mense is Sondag aan Covid-19-verwante komplikasies dood en 134 is in die hospitaal opgeneem. Wat inentings betref is net 2 804 mense Sondag teen Covid-19 ingeënt. Die meeste hiervan was in KwaZulu-Natal (860). Net ses mense in die Vrystaat en 18 in die Wes-Kaap is die afgelope 24 uur ingeënt.